CELEX: 52011PC0386
Language: ro
Date: 2011-06-28
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/027 NL/Noord-Brabant diviziunea 18 prezentată de Țările de Jos)

|
			
		
		
		52011PC0386
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/027 NL/Noord-Brabant diviziunea 18 prezentată de Țările de Jos) /* COM/2011/0386 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 dintre Parlamentul European, Consiliu și Comisie
privind disciplina bugetară și buna gestiune financiară[1] permite
mobilizarea Fondului european de adaptare la globalizare (FEG), prin
intermediul unui mecanism de flexibilitate, în limita plafonului anual de
500 de milioane EUR, peste rubricile corespunzătoare din cadrul
financiar.
Normele aplicabile contribuțiilor din
partea FEG sunt prevăzute de Regulamentul (CE) nr. 1927/2006 al
Parlamentului European și al Consiliului din 20 decembrie 2006 privind
crearea Fondului european de ajustare la globalizare[2].
La 20 decembrie 2010, Țările de Jos
au prezentat cererea EGF/2010/027 NL/Noord-Brabant diviziunea 18 pentru o
contribuție financiară din partea FEG în urma disponibilizărilor
din 14 întreprinderi care desfășoară activități
încadrate în diviziunea 18 din NACE Rev. 2 („Tipărirea și
reproducerea înregistrărilor pe suporți”)[3] în
regiunea NUTS II Noord-Brabant (NL41) din Țările de Jos.
Această cerere face parte dintr-un pachet
de patru cereri interdependente, toate referitoare la disponibilizări în
întreprinderi aflate în șase regiuni NUTS II diferite din Țările
de Jos și care desfășoară activități în sectorul
tipăririi și reproducerii înregistrărilor pe suporți.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui regulament.
SINTEZA CERERII ȘI ANALIZĂ
 Date-cheie: ||   
 Numărul de referință FEG || EGF/2010/027 
 Stat membru || Țările de Jos 
 Articolul 2 || (c) 
 Întreprinderi în cauză || 14 
 Regiunea NUTS II || Noord-Brabant (NL41) 
 Diviziunea conform NACE Rev. 2 || 18 („Tipărirea și reproducerea înregistrărilor pe suporți”) 
 Perioada de referință || 16.1.2010 – 16.10.2010 
 Data de începere a serviciilor personalizate || 16.1.2010 
 Data depunerii cererii || 20.12.2010 
 Concedieri în timpul perioadei de referință || 199 
 Lucrători concediați vizați pentru sprijin || 199 
 Cheltuieli pentru servicii personalizate (EUR) || 986 323 
 Cheltuieli pentru intervenția FEG[4] (EUR) || 41 097 
 Cheltuieli pentru intervenția FEG (%) || 4,0 
 Buget total (EUR) || 1 027 420 
 Contribuția FEG (65 %) (EUR) || 667 823 
1.                      
Cererea a fost prezentată Comisiei la 20
decembrie 2010 și a fost completată cu informații suplimentare
până la 7 martie 2011.
2.                      
Cererea îndeplinește condițiile de
mobilizare a FEG stabilite la articolul 2 litera (c) din Regulamentul (CE)
nr. 1927/2006 și a fost prezentată în termenul de 10
săptămâni prevăzut la articolul 5 din regulamentul respectiv.
Legătura dintre
disponibilizări și modificările majore din structura
comerțului mondial cauzate de globalizare sau de criza financiară
și economică mondială
3.                      
Pentru stabilirea legăturii dintre
disponibilizări și criza financiară și economică
globală, Țările de Jos susțin că criza economică
a determinat o reducere considerabilă a cererii din industria
grafică. În consecință, cifra de afaceri din industria
grafică a scăzut cu 8,6 % în 2009. Comenzile de material
publicitar tipărit provenind din alte sectoare economice, care
reprezintă 35 % din cifra de afaceri totală a sectorului de
tipărire și editare, au scăzut dramatic între 2008 și 2009
din cauza reducerii bugetelor alocate activităților de publicitate
și media induse de criza economică. Cererea menționează
diferite exemple. După începerea crizei, bugetul pentru informare și
publicitate din industria construcțiilor a fost redus cu 36,8 %, în
sectorul financiar cu 33,2 %, iar în sectorul echipamentelor electronice
de larg consum cu 30,6 %. În plus, criza economică a afectat negativ
cererea pentru diferite tipuri de material media tipărit: în 2009, cererea
pentru revistele destinate publicului larg a scăzut cu 25,7 %, pentru
ziare cu 24,4 %, pentru presa comercială distribuită gratuit cu
10,54 %, iar pentru revistele de specialitate cu 23,4 %.
Stabilirea numărului de concedieri
și îndeplinirea criteriilor de la articolul 2 litera (c)
4.                      
Țările de Jos au înaintat această
cerere în temeiul criteriilor de intervenție prevăzute la articolul 2
litera (c) din Regulamentul (CE) nr. 1927/2006 care prevede că, pentru
piețele mici de forță de muncă sau în împrejurări
excepționale, justificate în mod corespunzător de către statul
membru în cauză, o cerere de contribuție din partea FEG poate fi
considerată admisibilă chiar dacă nu sunt îndeplinite în
totalitate criteriile de intervenție prevăzute la articolul 2
literele (a) și (b), atunci când concedierile au un impact grav asupra
ocupării forței de muncă și asupra economiei locale. În
acest caz, solicitantul trebuie să specifice care dintre principalele
criterii de intervenție nu sunt îndeplinite de cererea sa.
5.                      
Țările de Jos au specificat că prin
cerere se solicită o derogare de la articolul 2 litera (b), care prevede o
limită minimă de 500 de concedieri pe o perioadă de nouă
luni în întreprinderi din aceeași diviziune NACE Rev. 2 dintr-o regiune
sau din două regiuni NUTS II învecinate dintr-un stat membru.
6.                      
În cerere sunt menționate 199 de concedieri în
14 întreprinderi care desfășoară activități încadrate
în diviziunea 18 a NACE Rev. 2 („Tipărirea și reproducerea
înregistrărilor pe suporți”)[5]
în regiunea NUTS II Noord-Brabant (NL41) în perioada de referință de
nouă luni cuprinsă între 16 ianuarie 2010 și 16 octombrie 2010.
Toate concedierile au fost calculate în conformitate cu articolul 2 paragraful
al doilea a doua liniuță din Regulamentul (CE) nr. 1927/2006.
7.                      
Autoritățile olandeze susțin că
cererea îndeplinește condițiile de depunere de la articolul 2 litera
(c) din Regulamentul (CE) nr. 1927/2006, menționând împrejurări
excepționale: ea include concedieri ulterioare în aceeași diviziune
NACE Rev. 2 în cursul aceleiași perioade de referință ca și
concedierile incluse în cererea EGF/2010/029 NL/ Zuid-Holland și Utrecht
diviziunea 18, prezentată de Țările de Jos în temeiul
articolului 2 litera (b) din Regulamentul (CE) nr. 1927/2006. În plus,
Noord-Brabant constituie o regiune NUTS II învecinată cu Zuid-Holland.
Excepționalitatea cazului constă în combinarea acestor factori, care,
luați împreună, creează o situație neobișnuită
și dificilă pentru lucrătorii și regiunea în cauză.
8.                      
Conform celor afirmate de Țările de Jos,
Noord-Brabant se află într-o situație foarte dificilă. În
această provincie, rata șomajului a crescut de la 3,1 % în cel de-al
treilea trimestru din 2008, la 5 % în cel de-al treilea trimestru din 2010. În
Veghel și Uden, al doilea mare centru al industriei grafice din
Noordoost-Brabant, rata șomajului în rândul profesiilor din domeniul
graficii era, în octombrie 2010, cu 88 % mai mare decât în octombrie 2008.
De asemenea, conform previziunilor[6],
piața muncii din Noord-Brabant va continua să scadă din cauza
crizei din industriile tehnice și din sectorul construcțiilor, ceea
ce va avea un impact imens asupra șanselor șomerilor de a găsi
un loc de muncă.
9.                      
În același timp, sectorul graficii din
Țările de Jos a suferit concedieri masive, precum indică și
celelalte trei cereri FEG corelate depuse de Țările de Jos, care
arată un mare număr de concedieri în întreprinderi din sectorul
graficii aflate în alte zone ale țării. Mai mult, în 2009,
Țările de Jos au obținut cofinanțare din FEG pentru a
sprijini lucrătorii disponibilizați din același sector și
din aceeași regiune NUTS II[7].
10.                  
Prin urmare, serviciile Comisiei consideră
concedierile în cauză ca având un impact grav asupra ocupării
forței de muncă și asupra economiei locale, iar situația
dificilă a economiei și a pieței forței de muncă din
Noord-Brabant, precum și celelalte concedieri din alte regiuni
NUTS II din Țările de Jos din aceeași cauză, în
aceeași perioadă și în aceeași diviziune NACE Rev. 2, luate
împreună, satisfac criteriile prevăzute la articolul 2 litera (c) din
Regulamentul (CE) nr. 1927/2006.
11.                  
Această interpretare este, de asemenea,
conformă cu declarația Comisiei cu ocazia adoptării
Regulamentului (CE) nr. 546/2009[8],
și anume că „în cazurile în care un stat membru depune o cerere de
asistență din FEG în temeiul articolului 2 litera (b), dacă
într-o altă regiune la nivelul NUTS II din același stat membru au
avut loc alte concedieri din aceleași cauze și în cursul
aceleiași perioade, în aceeași diviziune NACE 2, Comisia
consideră că se poate depune o cerere de asistență din FEG
pentru lucrătorii din cea de a doua categorie în temeiul articolului 2
litera (c) invocând împrejurări excepționale”[9].
Explicarea caracterului neprevăzut
al acestor concedieri
12.                  
Autoritățile olandeze susțin că
nu puteau fi prevăzute criza economică și financiară și
impactul acesteia asupra sectorului. În cerere se precizează că, înaintea
crizei, industria de editare și tipărire din Țările de Jos
trecuse printr-un proces costisitor de restructurare pentru a rămâne
competitivă în raport cu întreprinderile situate în afara UE.
Activitățile din acest sector, determinate anterior de cerere, au
devenit orientate spre ofertă, evoluție care a implicat eforturi mari
pentru pregătirea angajaților în vederea noului mod de lucru. Criza
actuală riscă să anihileze beneficiile care decurg din
investițiile substanțiale și eforturile importante făcute în
acest sector.
Identificarea întreprinderilor care au
procedat la disponibilizări și a lucrătorilor vizați de
asistență
13.                  
Cererea se referă la 199 de lucrători
concediați (toți aceștia putând beneficia de
asistență) în următoarele 14 întreprinderi:
 Întreprinderi și numărul de disponibilizări 
 Lithorado BV, Uden || 85 
 Graphic Web Systems BV, Schijndel || 50 
 All Color Press, Eersel || 27 
 Peeters Druk & Printservice BV, Waalre || 4 
 De Rijense Handelsdrukkerij BV (DRH), Rijen || 6 
 Manders Grafische Communicatie, Eindhoven || 3 
 Drukkerij Sprintcopy vof, Bergen op Zoom || 4 
 Van Engelen BV Waalwijk || 1 
 Kon. Broese & Peereboom BV Breda || 12 
 Drukkerij Altorffer, Roosendaal || 1 
 Drukkerij Hearkens BV Someren || 1 
 Van der Garde-Jémé, Eindhoven || 1 
 Lutkie BV, ‘s-Hertogenbosch || 3 
 Roto Smeets Grafiservices Eindhoven || 1 
 Total întreprinderi: 14 || Total disponibilizări: || 199 
14.                  
Repartizarea lucrătorilor vizați este
următoarea:
 Categorie || Număr || Procent 
 Bărbați || 129 || 64,8 
 Femei || 70 || 35,2 
 Cetățeni UE || 187 || 94,0 
 Cetățeni din țări terțe || 12 || 6,0 
 15-24 de ani || 36 || 18,1 
 25-54 de ani || 109 || 54,8 
 55-64 years old || 50 || 25,1 
 Peste 64 de ani || 4 || 2,0 
15.                  
Opt dintre lucrătorii vizați sunt
persoane cu handicap.
16.                  
Repartizarea pe categorii profesionale este
următoarea:
 Categorie || Număr || Procent 
 Personal de conducere || 14 || 7,0 
 Specialiști || 40 || 20,1 
 Tehnicieni || 42 || 21,1 
 Asistenți administrativi || 24 || 12,1 
 Lucrători în servicii și vânzări || 24 || 12,1 
 Operatori și asamblori de mașini și instalații || 55 || 27,6 
17.                  
În conformitate cu articolul 7 din Regulamentul
(CE) nr. 1927/2006, Țările de Jos au confirmat faptul că s-a
aplicat o politică de egalitate între femei și bărbați,
precum și o politică de nediscriminare și că acestea se vor
aplica în continuare pe parcursul diferitelor etape de implementare a FEG
și, în special, în ceea ce privește accesul la FEG.
Descrierea teritoriului vizat, a
autorităților sale și a părților interesate
18.                  
Teritoriul vizat cuprinde provincia Noord-Brabant.
Aceasta este o provincie a Țărilor de Jos situată în centrul
zonei delimitate de orașele-port Rotterdam și Antwerp și
regiunea germană Ruhr. Este a doua provincie ca mărime din țară
și a treia în ceea ce privește populația, cu o densitate a
populației de aproape 500 de locuitori per km2. Situația
economică din Noord-Brabant s-a deteriorat în 2009, când creșterea
economică în provincie a fost negativă (-4,7 %) în
comparație cu anul precedent.
Din cele aproape 2000 de întreprinderi din industria graficii din
Țările de Jos, 14,7 % se află în această provincie,
reprezentând 16,3 % din locurile de muncă din sectorul graficii.
19.                  
Principalele autorități interesate sunt
Ministerul pentru afaceri sociale și ocuparea forței de muncă
(SZW) și fondul de formare în sectorul graficii și media (A&O
Fonds Grafimedia) pentru Raad for Overleg in de Grafimedia Branche-ROGB
(Consiliul de consultare în sectorul graficii și media). Alte
părți interesate importante sunt Institutul pentru industria de
creație (GOC), organizația publică responsabilă cu
indemnizațiile (UWV werkbedrijf), centrul de mobilitate UWV, ROC Midden
Nederland, ROC Mondriaan (centre guvernamentale de formare profesională la
nivel regional) și Grafisch Lyceum Boxtel, organizația pentru IMM-uri
(MKB-ondernemingen), organizațiile sociale partenere FNV Kiem
(organizație sindicală), CNV Media (organizație sindicală),
Koninklijk Verbond van Grafische Ondernemingen-KVGO (organizație
patronală) pentru districtele Gelderland/Utrecht, Den Haag și
Rotterdam și NUV (organizație patronală).
Impactul preconizat al
disponibilizărilor în ceea ce privește ocuparea forței de
muncă la nivel local, regional sau național
20.                  
În anii 2008 și 2009, numărul locurilor
de muncă în întreprinderile din sectorul graficii din Noord-Brabant a
scăzut cu 18 %. Autoritățile olandeze susțin că
disponibilizările din sectorul graficii vor agrava situația
șomajului, care s-a deteriorat deja ca urmare a crizei economice și
financiare. În provincia Noord-Brabant, rata șomajului a crescut de la
3,1 % în octombrie 2008, la 5 % în octombrie 2010. În aceeași
perioadă, numărul celor care căutau un loc de muncă a
crescut cu 30 % în subregiunea Noordoost-Brabant. În această
subregiune, previziunile referitoare la sectorul construcțiilor și la
industriile tehnice, două sectoare considerate în mod tradițional ca
fiind sectoare sigure, arată că acestea se vor contracta în
continuare în următorii câțiva ani (de exemplu, în sectorul
construcțiilor, care în 2010 a înregistrat o scădere de 7,8 % în
comparație cu 2008, se previzionează că numărul locurilor
de muncă va scădea cu încă 3,4 % până în 2014),
reducându-se astfel substanțial șansele de a găsi noi locuri de
muncă în această provincie.
Pachet coordonat de servicii
personalizate care vor fi finanțate și o defalcare a costurilor
estimate pentru acesta, inclusiv complementaritatea sa cu acțiunile
finanțate din fondurile structurale
21.                  
Sunt propuse următoarele tipuri de
măsuri, care formează împreună un pachet coordonat de servicii
personalizate destinate să reintegreze lucrătorii pe piața
muncii. Acestea sunt propuse persoanelor disponibilizate prin intermediul unui
centru pentru mobilitate, denumit Centru pentru cariere creative (Creative
Career Centre, C3).
Activități de pregătire
–     
Admitere și înregistrare: această activitate include un interviu inițial în scopul
înscrierii lucrătorului disponibilizat și al identificării celor
mai adecvate tipuri de măsuri.
–     
Informații și asistență: se referă la reuniunile colective și la asistența
acordată prin oferirea de informații lucrătorilor
concediați cu privire la măsurile disponibile.
Consiliere
–     
Consiliere pentru trecerea de la un loc de
muncă la altul: acest serviciu cuprinde un
program personalizat care include analiza profilului, întocmirea unui plan de
carieră și de acțiune profesională, orientare pe piața
muncii, precum și consiliere inițială la noul loc de muncă.
–     
Plasarea personalului disponibilizat: vizează sprijinul activ al lucrătorilor disponibilizați
în căutarea unei noi oportunități de muncă.
–     
Pregătire în vederea interviului de
angajare: cuprinde analiza locurilor de muncă
disponibile, sprijin pentru redactarea CV-ului și a scrisorii de
candidatură și pregătirea pentru interviul de angajare.
–     
Consiliere pentru demararea unei afaceri
proprii: acest serviciu legat de înființarea unor
întreprinderi are ca scop sprijinirea lucrătorilor disponibilizați
care intenționează să demareze o afacere proprie. Această
măsură cuprinde furnizarea de consiliere juridică,
asistență pentru elaborarea unui plan de afaceri, sprijin pentru
formalitățile administrative.
Formare
–     
„Educație”:
include formarea și reciclarea profesională, formarea de
competențe sociale și de management, precum și reciclarea
tehnică specifică pentru lucrătorii a căror formare
tehnică este învechită.
–     
Recunoașterea experienței anterioare
(APL): include evaluarea cunoștințelor
și a experienței anterioare a fiecărui lucrător, precum
și identificarea domeniilor în care este necesară formare
suplimentară.
22.                  
Cheltuielile pentru intervenția FEG, care sunt
incluse în cerere în conformitate cu articolul 3 din Regulamentul (CE)
nr. 1927/2006, acoperă activitățile de gestionare și
control, precum și cele legate de informare și publicitate.
23.                  
Serviciile personalizate prezentate de
autoritățile olandeze constituie măsuri active pe piața
muncii în cadrul acțiunilor eligibile definite la articolul 3 din
Regulamentul (CE) nr. 1927/2006. Autoritățile olandeze
estimează costurile totale ale acestor servicii la 986 323 EUR, iar
cheltuielile pentru intervenția FEG la 41 097 EUR (4 % din suma
totală). Contribuția totală solicitată din FEG este de
667 823 EUR (65 % din costurile totale).
 Acțiuni || Numărul estimat de lucrători vizați || Costul estimat per lucrător vizat (EUR) || Costuri totale (FEG și cofinanțare națională) (EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Admitere și înregistrare || 199 || 193 || 38 407 
 Informații și asistență || 199 || 86 || 17 114 
 Consiliere pentru trecerea de la un loc de muncă la altul || 75 || 3 594 || 269 550 
 Plasarea personalului disponibilizat || 60 || 4 448 || 266 880 
 Pregătire în vederea interviului de angajare || 60 || 1 410 || 84 600 
 Consiliere pentru demararea unei afaceri proprii || 10 || 4 630 || 46 300 
 Educație || 84 || 2 478 || 208 152 
 Recunoașterea experienței anterioare (APL) || 20 || 2 766 || 55 320 
 Subtotal servicii personalizate ||   || 986 323 
 Cheltuieli pentru intervenția FEG [articolul 3 paragraful al treilea din Regulamentul (CE) nr. 1927/2006] 
 Gestionare ||   || 10 274 
 Informare și publicitate ||   || 10 274 
 Activități de control ||   || 20 549 
 Subtotal cheltuieli pentru intervenția FEG ||   || 41 097 
 Total costuri estimate ||   || 1 027 420 
 Contribuție FEG (65 % din costurile totale) ||   || 667 823 
24.                  
Țările de Jos confirmă că
măsurile descrise mai sus vin în completarea acțiunilor finanțate
din fondurile structurale. Măsurile FSE sunt disponibile numai pentru
lucrătorii care au un loc de muncă, în timp ce acțiunile FEG au
scopul de a reintegra pe piața muncii lucrătorii care au fost
disponibilizați. Autoritatea de gestionare a FEG, care este, de asemenea,
autoritatea de gestionare a FSE, a instituit procedurile de control necesare
pentru a elimina orice risc de dublă finanțare.
Data/datele la care serviciile
personalizate pentru lucrătorii afectați au fost inițiate sau
sunt prevăzute a fi inițiate
25.                  
Țările de Jos au inițiat serviciile
personalizate pentru lucrătorii afectați, incluse în pachetul
coordonat propus pentru cofinanțarea din FEG, la 16 ianuarie 2010. Prin
urmare, această dată reprezintă începutul perioadei de
eligibilitate pentru orice fel de asistență care ar putea fi
acordată din FEG.
Proceduri de consultare a partenerilor
sociali
26.                  
Partenerii sociali au fost consultați prin
intermediul Fundației Piața Muncii și al Fondului de formare
pentru sectorul grafic și media (Arbeids & Opleidingsfonds Grafimedia
branche) care, ținând cont de criză, au convenit crearea unui centru
de mobilitate pentru sector, denumit C3 (Creative Career Centre – Centru
pentru cariere creative). Acest centru de mobilitate are ca obiectiv
coordonarea diferitelor măsuri active pe piața muncii în consultare
cu partenerii sociali.
27.                  
Autoritățile olandeze au confirmat
că cerințele prevăzute de legislația națională
și de legislația UE privind concedierile colective au fost
respectate.
Informare cu privire la acțiunile obligatorii
în temeiul legislației naționale sau al contractelor colective de
muncă
28.                  
În ceea ce privește criteriile stabilite la
articolul 6 din Regulamentul (CE) nr. 1927/2006, în cererea lor,
autoritățile olandeze:
·      au confirmat că măsurile care constituie responsabilitatea
societăților în temeiul legislației naționale sau al
contractelor colective de muncă nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare ale UE.
Sisteme de gestionare și de control

29.                  
Țările de Jos au notificat Comisiei
că organismele care vor gestiona și vor controla contribuția
financiară sunt cele care gestionează și controlează
finanțarea din Fondul social european (FSE) în Țările de Jos.
Agenția pentru afaceri sociale și ocuparea forței de muncă
(Agentschap SZW) va fi organismul intermediar pentru autoritatea de gestionare.
Finanțare
30.                  
Pe baza cererii înaintate de Țările de
Jos, contribuția propusă din FEG pentru pachetul coordonat de
servicii personalizate este de 667 823 EUR, reprezentând 65 %
din costurile totale. Alocările propuse de Comisie din acest fond se
bazează pe informațiile furnizate de Țările de Jos.
31.                  
Având în vedere cuantumul maxim al unei
contribuții financiare care poate fi acordată din FEG în temeiul
articolului 10 alineatul (1) din Regulamentul (CE) nr. 1927/2006, precum
și posibilitățile de realocare a creditelor, Comisia propune
mobilizarea FEG pentru suma totală menționată mai sus, care
să fie înscrisă în rubrica 1a din cadrul financiar.
32.                  
Cuantumul propus al contribuției financiare va
lăsa disponibil mai mult de 25 % din suma maximă anuală
atribuită FEG pentru alocări în cursul ultimelor patru luni ale
anului, conform dispozițiilor articolului 12 alineatul (6) din Regulamentul
(CE) nr. 1927/2006.
33.                  
Suma totală a contribuțiilor FEG pentru
cererile referitoare la împrejurări excepționale pentru 2011,
inclusiv suma propusă în prezenta propunere nu poate depăși
15 % din suma maximă anuală a FEG, conform dispozițiilor de
la articolul 2 litera (c) din Regulamentul (CE) nr. 1927/2006.
34.                  
Prin prezentarea acestei propuneri de mobilizare a
FEG, Comisia inițiază procedura simplificată de discuție
trilaterală, astfel cum prevede punctul 28 din Acordul
interinstituțional din 17 mai 2006, în vederea obținerii acordului
celor două componente ale autorității bugetare cu privire la
necesitatea utilizării FEG și cu privire la suma solicitată.
Comisia invită prima dintre cele două părți componente ale
autorității bugetare care ajunge la un acord, la nivelul politic
corespunzător, cu privire la proiectul de propunere de mobilizare, să
informeze cealaltă parte componentă și Comisia în
legătură cu intențiile sale. În cazul în care una dintre cele
două componente ale autorității bugetare nu este de acord, se va
convoca o reuniune oficială trilaterală.
35.                  
Comisia prezintă separat o cerere de transfer,
în vederea înscrierii în bugetul pentru 2011 a unor credite de angajament
specifice, în conformitate cu punctul 28 din Acordul interinstituțional
din 17 mai 2006.
Originea creditelor de plată
36.                  
După adoptarea de către ambele componente
ale autorității bugetare a celor trei decizii care totalizează
10 371 321 EUR și ținând cont de cele cinci cazuri
care se află în prezent în analiza autorității bugetare,
totalizând 30 545 352 EUR, rămâne disponibilă pe linia
bugetară 04.0501 aferentă FEG suma de 6 692 277 EUR.
Această sumă disponibilă va fi utilizată pentru a
finanța suma de 667 823 EUR necesară pentru prezenta
cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare în conformitate cu punctul 28 din Acordul
interinstituțional din 17 mai 2006 dintre Parlamentul European,
Consiliu și Comisie privind disciplina bugetară și buna gestiune
financiară (cererea EGF/2010/027 NL/Noord-Brabant diviziunea 18
prezentată de Țările de Jos)
PARLAMENTUL EUROPEAN ŞI
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 dintre Parlamentul European, Consiliu
și Comisie privind disciplina bugetară și buna gestiune
financiară[10],
în special punctul 28,
având în vedere Regulamentul (CE)
nr. 1927/2006 al Parlamentului European și al Consiliului din 20
decembrie 2006 privind crearea Fondului european de ajustare la globalizare[11], în
special articolul 12 alineatul (3),
având în vedere propunerea Comisiei Europene[12],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a modificărilor majore
din structura comerțului mondial, cauzate de globalizare și pentru
a-i ajuta să se reintegreze pe piața forței de muncă.
(2)       Domeniul de aplicare a FEG a
fost extins pentru cererile depuse începând cu 1 mai 2009 pentru a include
acordarea de sprijin lucrătorilor disponibilizați ca urmare
directă a crizei financiare și economice mondiale.
(3)       Acordul
interinstituțional din 17 mai 2006 permite mobilizarea FEG în
limita unui plafon anual de 500 de milioane EUR.
(4)       La 20 decembrie 2010,
Țările de Jos au prezentat o cerere de mobilizare a FEG în
legătură cu disponibilizările din 14 întreprinderi care
desfășoară activități încadrate în diviziunea 18 din
NACE Rev. 2 („Tipărirea și reproducerea înregistrărilor pe
suporți”) din regiunea NUTS II Noord-Brabant (NL41); cererea a fost
completată cu informații suplimentare transmise până la
7 martie 2011. Cererea îndeplinește condițiile pentru
stabilirea contribuțiilor financiare prevăzute la articolul 10 din
Regulamentul (CE) nr. 1927/2006. Prin urmare, Comisia propune mobilizarea
sumei de 667 823 EUR.
(5)       Prin urmare, FEG trebuie
mobilizat pentru a oferi o contribuție financiară ca răspuns la
cererea depusă de Țările de Jos,
ADOPTĂ PREZENTA DECIZIE:
Articolul 1
În cadrul bugetului general al Uniunii Europene
pentru exercițiul financiar 2011, se mobilizează Fondul european de
ajustare la globalizare (FEG) pentru alocarea sumei de 667 823 EUR
sub formă de credite de angajament și credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la [Bruxelles/Strasbourg],
Pentru Parlamentul European,                     Pentru
Consiliu,
Preşedintele                                                   Preşedintele
[1]               JO C 139,
14.6.2006, p. 1
[2]               JO L 406,
30.12.2006, p. 1.
[3]               Regulamentul
(CE) nr. 1893/2006 al Parlamentului European și al Consiliului din 20
decembrie 2006 de stabilire a Nomenclatorului statistic al
activităților economice NACE a doua revizuire și de modificare a
Regulamentului (CEE) nr. 3037/90 al Consiliului, precum și a anumitor
regulamente CE privind domenii statistice specifice (JO L 393, 30.12.2006, p.
1).
[4]               În
conformitate cu articolul 3 al treilea paragraf din Regulamentul (CE)
nr. 1927/2006.
[5]               Regulamentul
(CE) 1893/2006 al Parlamentului European și al Consiliului din 20
decembrie 2006 de stabilire a Nomenclatorului statistic al
activităților economice NACE a doua revizuire și de modificare a
Regulamentului (CEE) nr. 3037/90 al Consiliului, precum și a anumitor
regulamente CE privind domenii statistice specifice (JO L 393, 30.12.2006, p.
1).
[6]               LISA/Vestigingenregister Noord-Brabant 2008. Bureau Louter. UWV
Werkbedrijf Arbeidsmarktprognose 2009-2010 en 2011-2014.
[7]               EGF/2009/027 Noord-Brabant și Zuid Holland diviziunea 18. Această cerere a fost aprobată de
autoritatea bugetară la 24 noiembrie 2010 (2010/741/EU) (JO L 318,
4.12.2010, p. 38).
[8]               Regulamentul
(CE) nr. 546/2009 al Parlamentului European și al Consiliului din 18
iunie 2009 de modificare a Regulamentului (CE) nr. 1927/2006 privind crearea
Fondului european de ajustare la globalizare (JO L 167, 29.6.2009, p. 26).
[9]               Consiliul
Uniunii Europene, 10304/09 ADD1, 8.6.2009.
[10]             JO C 139,
14.6.2006, p. 1.
[11]             JO L 406,
30.12.2006, p. 1.
[12]             JO C […],
[…], p. […].